ህብረተሰቡ ከፍትህ በተሻለ ተጠቃሚ የሚሆንበት አሰራር ሊዘረጋ ይገባል-የህግ ባለሙያዎች ​​​​​​​
ህብረተሰቡ በፍትህ ስርዓቱ ተጠቃሚ እየሆነ ቢመጣም አሁን ካለው በተሻለ ተጠቃሚ የሚሆንበት አሰራር ሊዘረጋ እንደሚገባ በዘርፉ የተሰማሩ የህግ ባለሙያዎች አስገነዘቡ ፡፡በፍትህ ተደራሽነት፣ ግልፀኝነትና የህግ የበላይነት ዙሪያ በርካታ ለውጦች ጅምር በማሰቀጠሉ ረገድ ከሁሉም የፍትህ ሴክተሮች ብዙ ስራ እንደሚጠበቅ የህግ ባለሙያዎቹ  አስገንዝበዋል፡፡በፌደራል ጠቅላይ አቃቤ ህግ የህግ ባለሙያ የሆኑት አቶ ዋለልኝ ምትኩ በፍትህ ስርዓቱ ህብረተሰቡ ካለፉት ዓመታት በተሻለ ሁኔታ ተጠቃሚ እየሆነ ቢመጣም በአንዳንድ የአሰራር ችግሮች ሳቢያ የሚፈለገውን እርካታ ሊያገኝ አለመቻሉን አስረድተዋል፡፡ለአብነት ከጥቂት ዓመታት በፊት አንድ ከባድ የወንጀል ድርጊት አምስትና ስድስት ዓመት ሳይቆይ  ውሳኔ የማያገኝበት ሁኔታዎች ተቀይረው ዛሬ ላይ በሶስትና አምስት ወራት ጊዜ ውስጥ የሚጠናቀቅበት አሰራር መዘርጋቱን ገልጸዋል፡፡ይሁንና ይህን አሰራር በተገቢው መንገድ ለማከናወን በሰው ኃይል  እጥረትና በግብዓት ችግሮች ሳቢያ ህብረተሰቡ ተገቢውን ፈጣን አገልግሎት የማያገኝበት ሁኔታዎች እንደሚታዩ አስረድተዋል፡፡ሌላው የዚሁ ተቋም የህግ ባለ ሙያ አቶ ተመስገን ላጲሶ በበኩላቸው የፍትህ ስርዓቱ  ብሄር ብሄረሰቦች በራሳቸው ቋንቋ እንዲዳኙ ከማድረግ ጀምሮ ህግ ተርጉዋሚው ያለአንዳች ጣልቃ ገብነት ስራውን እንዲሰራ ምቹ ሁኔታ መፈጠሩ በፍትህ ስርዓቱ ላይ ለመጣው ለውጥ አመላካች ነው ብለዋል፡፡አሁንም የህብረተሰቡን የፍትህ አገልግሎት  የሚያጓድሉ ተግባራት ይታያሉ ያሉት አቶ ተመስገን ለአብነትም በፍትህ ተቋማት አካባቢ የሚታዩ ብልሹ አሰራሮች በተገቢው ያለማጥራትና የህብረተሰቡን የህግ ግንዛቤ ያለማጎልበት ህብረተሰቡ በፍትህ አገልግሎቱ ላይ እርካታ እንዳያገኝ ማድረጉን ጠቁመዋል፡፡በፌደራል ጠቅላይ ዓቃቤ ህግ የተደራጁ የድንበር ተሻጋሪና ሀገራዊ ጉዳት የሚያስከትሉ  ወንጀሎች ጉዳይ ዳይሬክቶሬት ዳይሬክተር አቶ ብርሃኑ ወንድማገኝ  በበኩለቸው ህብረተሰቡ በፍትህ ስርዓቱ ላይ ያለውን ተጠቃሚነት ለማሳደግ በርካታ የአሰራር ለውጦችን በመዘርጋትና ስትራቴጂዎችን በማውጣት ተግባራዊ እየተደረጉ ይገኛል ፡፡ከተከናወኑ ተግባራት መካከል በየአካባቢው የፍትህ ተቋማትን ማደራጀት የአቃቤ ህግ፣ የስነ ምግባርና ፀረ ሙስና እንዲሁም የፖሊስ ሴክተሮችን በቅንጅት እንዲሰሩ ማድረግ ተጠቃሽ ናቸው፡፡የህብረተሰቡን የህግ ንቃተ ህሊና ለማሳደግም በርካታ ተግባራት እየተከናወኑ ይገኛል ያሉት አቶ ብርሃኑ በፍትህ ተቋማቱ ያሉ አሰራሮች በህብረተሰቡ እንዲተቹና ራሳቸውን በመገምገም እንዲያስተካክሉ የፍትህ ሳምንት በማዘጋጀት የተለያዩ ንቅናቄዎች ማድረግ ከተጀመረ ሰባት ዓመታት ማስቆጠሩን አብራርተዋል፡፡ለዚህም ህብረተሰቡ ከሚያዝያ 30/2009  ጀምሮ ለአንድ ሳምንት በሚቆየው የፍትህ ሳምንት በተቋማቱ ላይ ያሉ ችግሮችን በማመላከት የድርሻውን ሊወጣ እንደሚገባ አስገንዝበዋል-(ኢዜአ) ፡፡